पूर्वाञ्चल विकास क्षेत्रमा सञ्चालित जिल्ला शिक्षा अधिकारीहरु, राष्ट्रिय परीक्षा वोर्डका प्रमुखहरु र शैक्षिक तालिम केन्द्रका प्रमुखहरुको गोष्ठीको निचोड र प्रतिवद्धता मिति २०७४ साल पुष २८ र २९, धरान, सुनसरी ।

1. स्थानीय सरकार संचालन ऐन, २०७४ को दफा ११ज. मा उल्लेख भएका २३ वटा बूँदाहरुको प्रभावकारी कार्यान्वयन सम्बन्धमा मिति २०७४/०८/१४ गते शिक्षा सचिवज्यूको आतिथ्यमा मन्त्रालयका सहसचिव, शिक्षा विभागका महानिर्देशक, निर्देशक, पाँचवटै क्षेत्रका क्षेत्रीय निर्देशकहरु र कार्यक्रम तथा बजेट र आर्थिक प्रशासनसँग सम्बन्धित मन्त्रालय र शिक्षा विभागका पदाधिकारीहरुको बैठकको निष्कर्ष अनुसार गर्न गराउन सहजीकरण गर्न प्रयास गर्ने ।
2. २३ बूँदा भन्दा बाहेकका विषयमा शिक्षा विभागले मिति २०७४/०९/१९ मा सबै स्थानीय तहलाई अनुरोध भनी जारी गरिएको सूचना अनुसार गर्ने र गर्न सहजीकरण गर्ने ।
3. स्रोतव्यक्तिको अभावको समस्या समाधान सम्बन्धमा देहाय अनुसार गर्नेः क. जुन जिल्लामा स्थानीय तह र मौजुदा स्रोतव्यक्तिको संख्या बराबर वा सो भन्दा स्थानीय तह कम छन् भन् भएकै स्रोतव्यक्तिबाट कम्तिमा अनिवार्य रुपमा एउटा तहमा एकजना पुग्ने गरी व्यवस्थापन गर्ने । ख. जुन जिल्लामा स्रोतव्यक्तिको संख्या कम भै स्थानीय तहमा स्रोतव्यक्तिको पद रिक्त छ र शिक्षा सेवाको कुनै पनि कर्मचारीको व्यवस्था समेत हुन सकेको छैन त्यस्तो अवस्थामा प्रत्येक स्थानीय तहमा कम्तिमा एउटा शिक्षा सेवाको कर्मचारी पुर्याउन नितान्त आवस्यक देखिन्छ । यस समस्या समाधानका लागि मौजुदा प्रक्रियाबाट नै जिल्लाले त्यस्ता स्थानीय तहमा स्रोतव्यक्ति पदपूर्ति गर्न अनुमतिका लागि शिक्षा विभागमा अनुरोध गर्ने ।
4. कक्षा १० र १२ को कक्षा थप सम्बन्धमा प्रचलित शिक्षा ऐन र नियमावलीको मापदण्डको आधारमा कक्षा थप गर्न स्थानीय तहलाई सहजीकरण गर्ने र शिक्षा कार्यालयको अभिलेखमा अद्यावधिक गर्ने ।
5. भौतिक व्यवस्थापनमा अख्तियारी तथा कार्यक्रम र कार्यान्वयन निर्देशिकामा बाझिएको कुराले ल्याएको समस्या सम्बन्धमा जिल्ला शिक्षा कार्यालय मार्फत विद्यालयहरुमा ४ कोठे भवन निर्माण गर्न अख्तियारी र कार्यक्रममा रु. ३६ लाख लेखि आएकोले सो अनुसार विद्यालयहरुसँग सम्झौता गरिएको तर शिक्षा विभागबाट तयार गरिएको कार्यक्रम निर्देशिकामा रु. ३२ लाख मात्र उल्लेख भइ आएको छ । यसको समस्या समाधान गर्न शिक्षा विभागले सो कार्यक्रम कार्यान्वयन पुस्तिका सच्च्याइएको वा यसलाई सम्बोधन गर्ने गरी कुनै निर्देशन दिन अनुरोध गर्ने ।
6. आगामी घुम्ती बैठकको कार्यक्रम फागुनको २३ र २४ गते सप्तरी, सिरहा र उदयपुरका जिल्ला शिक्षा कार्यालय, राष्ट्रिय परीक्षा वोर्ड र तालिम केन्द्रका प्रमुखहरुको संयुक्त प्रयासमा लाहानमा हुने । सो कार्यक्रममा कम्तिमा ४ वटा विद्यालयहरु अवलोकन गरी त्यसका बारेमा छलफल गर्न आवस्यक व्यवस्था मिलाउने । साथै आगामी कार्यक्रममा भाषण र मन्तव्यका कार्यक्रम नराखी धेरै भन्दा धेरै समसामयिक विषय र वालवालिकाको पठनपाठनसँग सम्बन्धित विषयवस्तुमा अन्तरक्रियात्मक कार्यक्रम हुने गरी आवस्यक व्यवस्था मिलाउने ।